CELEX: 32007R1547
Language: el
Date: 2007-12-20 00:00:00
Title: Κανονισμός (ΕΚ) αριθ. 1547/2007 της Επιτροπής, της 20ής Δεκεμβρίου 2007 , για τη θέσπιση μεταβατικής περιόδου για τη διαγραφή της Δημοκρατίας του Πράσινου Ακρωτηρίου από τον πίνακα των χωρών που επωφελούνται της ειδικής ρύθμισης για λιγότερο αναπτυγμένες χώρες, όπως καθορίζεται στον κανονισμό (ΕΚ) αριθ. 980/2005 του Συμβουλίου για την εφαρμογή συστήματος γενικευμένων δασμολογικών προτιμήσεων

21.12.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 337/70
            
         
      ΚΑΝΟΝΙΣΜΌΣ (ΕΚ) αριθ. 1547/2007 ΤΗΣ ΕΠΙΤΡΟΠΉΣ
   
   της 20ής Δεκεμβρίου 2007
   για τη θέσπιση μεταβατικής περιόδου για τη διαγραφή της Δημοκρατίας του Πράσινου Ακρωτηρίου από τον πίνακα των χωρών που επωφελούνται της ειδικής ρύθμισης για λιγότερο αναπτυγμένες χώρες, όπως καθορίζεται στον κανονισμό (ΕΚ) αριθ. 980/2005 του Συμβουλίου για την εφαρμογή συστήματος γενικευμένων δασμολογικών προτιμήσεων
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 980/2005 του Συμβουλίου, της 27ης Ιουνίου 2005, για την εφαρμογή συστήματος γενικευμένων δασμολογικών προτιμήσεων (1), και ιδίως το άρθρο 12 παράγραφος 7,
   Εκτιμώντας τα ακόλουθα:
   
               (1)
            
            
               Η Δημοκρατία του Πράσινου Ακρωτηρίου (εφεξής καλούμενη «το Πράσινο Ακρωτήριο») συμπεριλαμβάνεται στην ειδική ρύθμιση για λιγότερο αναπτυγμένες χώρες σύμφωνα με το σύστημα γενικευμένων δασμολογικών προτιμήσεων της Κοινότητας.
            
         
               (2)
            
            
               Το άρθρο 12 παράγραφος 7 του κανονισμού (ΕΚ) αριθ. 980/2005 προβλέπει την απόσυρση μιας χώρας από την ειδική ρύθμιση για λιγότερο αναπτυγμένες χώρες, όταν η εν λόγω χώρα εξαιρείται από τα Ηνωμένα Έθνη από τον πίνακα των λιγότερων αναπτυγμένων χωρών. Το εν λόγω άρθρο προβλέπει επίσης τη θέσπιση μιας μεταβατικής περιόδου τουλάχιστον τριών ετών, για να περιοριστούν οποιεσδήποτε δυσμενείς επιπτώσεις που μπορούν να προκληθούν από την άρση των δασμολογικών προτιμήσεων που χορηγούνται στο πλαίσιο της ειδικής συμφωνίας για λιγότερο αναπτυγμένες χώρες.
            
         
               (3)
            
            
               Το Πράσινο Ακρωτήριο έχει εξαιρεθεί από τα Ηνωμένα Έθνη από τον πίνακα των λιγότερων αναπτυγμένων χωρών, με ισχύ από την 1η Ιανουαρίου 2008 (2).
            
         
               (4)
            
            
               Στο Πράσινο Ακρωτήριο θα πρέπει, επομένως, να επιτραπεί να συνεχίσει να επωφελείται του προτιμησιακού καθεστώτος που χορηγείται στο πλαίσιο της ειδικής συμφωνίας για λιγότερο αναπτυγμένες χώρες, μέχρι το τέλος του 2010.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής γενικευμένων προτιμήσεων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Η Δημοκρατία του Πράσινου Ακρωτηρίου διαγράφεται από τον πίνακα των δικαιούχων της ειδικής ρύθμισης για λιγότερο αναπτυγμένες χώρες του παραρτήματος Ι του κανονισμού (ΕΚ) αριθ. 980/2005, με ισχύ από την 1η Ιανουαρίου 2011.
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 20 Δεκεμβρίου 2007.
      
         
            Για την Επιτροπή
         
         Peter MANDELSON
         
         
            Μέλος της Επιτροπής
         
      
   
   
      (1)  ΕΕ L 169 της 30.6.2005, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 606/2007 της Επιτροπής (ΕΕ L 141 της 2.6.2007, σ. 4).
   
      (2)  Ψήφισμα της Γενικής Συνέλευσης του ΟΗΕ A/Res/59/210 της 20ής Δεκεμβρίου 2004.